Simeón Serrate Mayoral

**Simeón Serrate Mayoral** (Castillón de Monegros, 2 de chulio de 1913 - Zaragoza, 10 de chinero de 2011) estió un musico de musica tradicional.

Fillo de Tomás Serrate y de María Mayoral, estió o mayor de doce chirmans. Fue ta a escuela nomas dende os 6 anyos dica os 9 cuan prencipió a traballar como rabadán. Dende bien choven prencipió a cantar y danzar en o grupo de dance de Castillón de Monegros, o suyo lugar. Dende chicorron Simeón heba sentiu a gaita y os romances, pues su pai estió gaitero. En os suyos tiempos de pastor tanyeba un clarín que l'heba aduyato a fabricar Senén Pueyo, tamién gaitero d'o dance. En l'anyo 1936 habió de marchar d'o lugar ta ir a combatir ta o frent, primero con o bando republicano y dimpués con os sublevatos. En rematar a guerra se casó con Juliana Anoro con qui tenió dos fillas: Teresa y Carmen.

En 1968 se tresladoron ta Zaragoza, a on que continó teballando dica l'anyo 1979, en que se chubiló, como pastor. Antis, en 1973 tornó ta o mundo d'o dance como mayoral de Monegros, organizando a grupos de chóvens que quereban continar con ista tradición.

En l'anyo 1988 fació parti d'a gravación d'o disco documental "Monegros", a on que interpretaba o *"Romance del Montañés"*, tanyendo a gaita de boto y chunto a las danzants de Castillón. O Ministerio de Cultura premió o disco como a millor edición discografica de l'anyo en 1990.

En primerías d'a decada de 1990, prencipió a replegar as suyas remeranzas sobre dance y romances, publicando en 1999 l'Asociación de Gaiters d'Aragón istos textos en o libro *"Historia del antiguo dance de Castejón de Monegros"*. Ixe mesmo anyo amaneixe tamién un disco libro d'a colección Aragón LCD de Prames, *"La gaita en los Monegros"*, a on que Simeón colabora con gravacions d'o *"Romance de los trece Pilares"*, o *"Romance del Amor Ausente"*, una parti d'a *"Despertadera"* y o cuento de *"Los pastores y los moros"*.

En l'anyo 2008 sale un nuevo disco documental adedicato a tot o repertorio de romances de Simeón Serrate: *"Romances de ronda en Castejón de Monegros"*, con transcripcions y anotacions de José Manuel Fraile Gil, especialista en o romancero panhispánico.

En os zaguers anyos d'a suya vida s'adedicó a fabritar pitas y canyas ta gaitas y cullaras de buixo, asinas como a amostrar os secretos y tecnicas d'o instrumento a os chóvens gaiters. Tamién ha asistito a trobadas de gaiters como a de Robres en la que yera habitual u a d'o festival *"L'Almozara Folk"*, en o barrio de l'Almozara (Zaragoza), a on que recibió un homenache por parti de l*'[[Asoziación Cultural Bente d'Abiento]]* en a *III Trobada de Gaita de Boto Aragonesa*

Morió en Zaragoza o día 10 de chinero de 2011 con 98 anyos d'edat.

## Obra
### Discografía
**"Monegros"* (1988)
**"La gaita en los Monegros"*. Colección Aragón LCD. Prames (1999)
**"Romances de ronda en Castejón de Monegros (Huesca)"*. Transcritos y anotatos por José Manuel Fraile Gil. Coordinación de Mario Gros Herrero. Archivo de Tradición Oral d'Aragón (2008)

### Bibliografía
**"Historia del antiguo dance de Castejón de Monegros"*. Asociación de Gaiters d'Aragón (1999)

## Vinclos externos
*  Simeón Serrate y una gaita de piel de cullebra

## Referencias